Lægri skattar í innanlandsflugi til umræðu til þess að bjarga Flybe - Stærsta flugfélagið í innanlandsflugi á Bretlandi berst í bökkum 14. janúar 2020 De Havilland Dash 8 Q 400 flugvél Flybe á flugvelinum í Cork á Írlandi Breska ríkisstjórnin íhugar nú að lækka farþegaskatta af öllu innanlandsflugi í Bretlandi í þeim tilgangi að létta undir rekstur Flybe sem heyjar nú lífróður en breskir fjölmiðlar hafa greint frá því að félagið sé á barmi gjaldþrots . Neyðarfundur fer fram í dag innan herbúða Flybe sem mun eiga viðræður með breska samgönguráðuneytinu vegna framtíð félagsins . Boris Johnson , forsætisráðherra Bretlands , hefur lýst því yfir að ríkisstjórnin vinni hörðum höndum að því að gera allt sem hægt er til þess að bjarga rekstri Flybe fyrir horn en tekur fram að það sé takmarkað hvað stjórnvöld geta gert til þess að bjarga einstaka fyrirtækjum . Ein leiðin sem nefnd er sé að lækka skatta af öllu innanlandsflugi í Bretlandi en með því myndu skattagreiðslur í rekstri Flybe upp á 16 milljarða króna frestast fram til ársins 2023 sem myndi létta róður félagsins og skapa rými fyrir Flybe til þess að snúa rekstrinum á réttan kjöl . Farþegar ganga um borð í flugvél Flybe á flugvellinum í Edinborg Sú tillaga hefur sætt harðri gagnrýni þar sem það er sagt stangast á við stefnu stjórnvalda í öðrum löndum í Evrópu sem hafa hækkað skatta á flugsamgöngur af umhverfissjónarmiðum og segir Doug Parr hjá Greenpeace í Bretlandi að það væri mikil afturför fyrir stefnu Bretlands í málum er varðar kolefnisjöfnun í fluginu . Flybe er umsvifamesta flugfélag í innanlandsfluginu á Bretlandseyjum og er félagið einnig stærsti flugrekandi í heimi er kemur að Dash 8 Q 400 flugvélunum en félagið flýgur milli 85 flugvalla og þar af til 17 flugvalla í Bretlandi auk þess sem félagið flýgur einnig til Þýskalands , Ítalíu , Hollands , Sviss og til Frakklands . Flybe hefur einn stærsta flugflota í heimi af Dehavilland Dash 8 Q 400 flugvélunum Flybe býður upp á nauðsynlegar samgöngur fyrir fjölmörg bæjarfélög á Bretlandseyjum og flýgur til margar flugvalla sem önnur flugfélög myndu ekki geta fyllt í skarðið strax ef félagið hættir starfsemi sinni auk þess sem aðrar samgönguleiðir eru ekki í boði fyrir suma bæi . „ Leiðirnar sem félagið er að fljúga eru of litlar fyrir flugfélög á borð við easyJet og Ryanair sem nota mun stærri flugvélar “ , segir Garry Graham , ritari hjá verkalýðsfélaginu Prospect , en hann tekur fram að ef Flybe heyrir sögunni til þá munu um 2.000 starfsmenn missa vinnuna .